Brusel/Štrasburg 24. februára (TASR) Slovensko opäť prehralo na Európskom súde pre ľudské práva v Štrasburgu a za pomalé súdy zaplatí tentoraz 4250 eur (vyše 170.000 korún).
Štrasburský súd dnes rozhodol, že Slovensko porušilo práva svojej občianky Alžbety Csepyovej na proces "v rozumnom čase". Jej spor okolo reštitúcie pozemku sa totiž na slovenských súdoch ťahal takmer deväť rokov, čo Štrasburg označil za neprimerané prieťahy v súdnom konaní.
Žalobkyňa žiadala finančné odškodné viac ako 2,3 milióna korún, náhradu nemajetkovej ujmy päť miliónov korún a 120.000 korún ako náhradu za súdne trovy.
Štrasburský súd síce uznal porušenie Csepyovej práv, priznal jej však len náhradu nemajetkovej ujmy 3500 eur (vyše 140.000 korún) a náhradu súdnych trov 750 eur (vyše 30.000 korún). Rozsudok nadobudne platnosť o tri mesiace.
(spravodajca TASR Robert Sermek) juh